**“Slušajte vi Fulir, vi nemate pojma o pjevanju” - Zato Psihomodo pjeva za doček na Fuliranju!**

Fuliranje koje je ove godine inspirirano filmom Tko pjeva zlo ne misli i vječnim šarmom gospona Fulira i Franje Šafraneka bez imalo sumnje priprema i najzagrebačkiji doček Nove godine uz koncert legendarnog Psihomodo popa.

Na Staru godinu sve se kućice na Trgu J.J. Strossmayera otvaraju u 11 h i ostaju otvorene do 3 sata iza ponoći. Za veselje i izvrsno raspoloženje dok nazdravljamo godini na izmaku od 13:00 do 17:00 sati brinut će se DJ Škrinja koji već godinama stvara legendarnu atmosferu na dnevnim partyjima Fuliranja. Nakon njega od 19:00 sati DJ pult preuzima DJ Marin Bukljaš, jedan od ponajboljih zagrebačkih party DJ-a koji će posjetitelje rasplesati i ugrijati atmosferu sve do 23:00 sata kada na pozornicu izlazi Psihomodo pop.

Vječni dječaci koji ove godine slave 40. obljetnicu posebno su raspoloženi za najluđu noć u godini i za sve generacije Zagrepčana i posjetitelja metropole pripremili su pravi rock&roll tulum kojim ćemo se oprostiti od ove i na najveseliji mogući način ući u 2025. godinu.

Frontmen Psihomoda Davor Gobac nikad nije bio u boljoj formi i najavljuje izvrsnu zabavu za sve generacije posjetitelja koji će u najluđoj noći u godini moći uživati u presjeku najvećih hitova legendarnog zagrebačkog benda o kojem će u 2025. godini biti izdana knjiga i objavljen dokumentarni film, a kako je sam Gobac najavio, u pripremi su i nove pjesme.

Za doček na Fuliranju ne trebaju vam posebne pripreme niti rezervacije. Prepustite se spontanom veselju, uživajte u najboljem od streetfooda na čak 16 kućica, zaplešite, nazdravite s prijateljima i najmilijima, odličan provod i nezaboravna zabava su garantirani. Znaju to svi koji već 13 godina ne propuštaju dočeke na Fuliranju. K tome, ulaskom u Novu zabava i druženja na Strossmayerovu trgu ne prestaju. Na Novu Godinu kućice će raditi od 17:00 do ponoći, a fuliramo se sve do 7. siječnja 2025. godine!

Mjesto: Trg Josipa Jurja Strossmayera, Zagreb

Trajanje: 27. 11. 2024. - 7. 1. 2025.

Ulaz: besplatan

Radno vrijeme:

PON - PET 12-00

SUB - NED 11-00

STARA GODINA 11-03

NOVA GODINA 17-00

Ne zaboravite pratiti Fuliranje na [Instagramu](https://www.instagram.com/fuliranje/) i [Facebooku](https://www.facebook.com/Fuliranje) za sve novosti i iznenađenja.

Fotografije: Sandro Sklepić i B. Pešić